แบงก์แลนด์ฯพร้อมลุย
ปรับโครงสร้างใหญ่รับยกฐานะเป็นธุรกิจธนาคารเต็มรูปแบบ
21 ส.ค. 2554

ปรับโครงสร้างใหญ่รับยกฐานะเป็นธุรกิจธนาคารเต็มรูปแบบ
ธนาคารแลนด์ แอนด์ เฮ้าส์ ปรับโครงสร้างใหญ่รับการยกระดับเป็นธนาคารพาณิชย์เต็มขั้น พร้อมลุยสินเชื่อรายใหญ่ 
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เพื่อรายย่อย กล่าวว่า ขณะนี้ธนาคารมีการปรับโครงสร้างภายในองค์กร เพื่อรองรับการเติบโตทางธุรกิจหากได้รับการยกระดับขึ้นเป็นธนาคารพาณิชย์เต็มรูปแบบ โดยปรับสายงานดูแลสินเชื่อเพิ่มขึ้นเป็น 4 สาย ได้แก่ 1.สินเชื่อรายย่อย 2.สินเชื่อเพื่อผู้ประกอบการที่มียอดขายต่ำกว่า 500 ล้านบาท 3.สินเชื่อเพื่อผู้ประกอบการที่มียอดขายตั้งแต่ 500-1,000 ล้านบาท และ 4.สินเชื่อเพื่อผู้ประกอบการที่มียอดขายตั้งแต่ 1,000 ล้านบาทขึ้นไป จากเดิมที่มีเพียง 2 สาย คือ สินเชื่อรายย่อยและสินเชื่อธุรกิจ
นอกจากนี้ ยังปรับสัดส่วนของสินเชื่อภาคธุรกิจขึ้นเป็น 45% จากเดิมอยู่ที่ 20% เพื่อรองรับการขยายธุรกิจใหม่ อาทิ สินเชื่อธุรกิจขนาดใหญ่ สินเชื่อเพื่อการค้าระหว่างประเทศ ซึ่งที่ผ่านมาธนาคารไม่สามารถทำได้จากข้อจำกัดของการเป็นธนาคารเพื่อรายย่อย 
“ทันทีที่ได้รับการยกระดับเป็นธนาคารพาณิชย์ เราพร้อมจะลุยธุรกิจใหม่ๆ ทันที เพราะเราได้ปรับโครงสร้างเพื่อเตรียมความพร้อมไว้แล้ว แต่คงต้องรอรัฐบาลใหม่ เพราะการอนุมัติจะอยู่ในอำนาจของ รมว.คลัง ส่วนเรื่องเอกสารทั้งหมดเราได้ส่งและตอบข้อซักถามของ ธปท.ไปครบถ้วนแล้ว” นางศศิธร กล่าว
ทั้งนี้ คาดว่าการขยายธุรกิจไปยังกลุ่มลูกค้าขนาดใหญ่ จะส่งผลต่อส่วนต่างดอกเบี้ยสุทธิ (NIM) ไม่มาก คาดว่าส่วนต่างดอกเบี้ยในปีนี้จะปรับตัวลดลงจากการแข่งขันที่รุนแรง ในช่วงครึ่งปีแรกส่วนต่างดอกเบี้ยของธนาคารปรับตัวลดลงไปแล้ว 0.1% มาอยู่ที่ระดับ 2.5% ธนาคารจะพยายามรักษาส่วนต่างดอกเบี้ยที่ระดับนี้ไปจนถึงสิ้นปี ขณะที่สินเชื่อยังคงเป้าการเติบโตไว้ไม่ต่ำกว่า 20% แม้ว่าในครึ่งปีแรกจะเติบโตไปแล้ว 15% 
สำหรับการหาพันธมิตรเข้ามาร่วมทุนหลังการยกระดับ ขณะนี้อยู่ระหว่างเจรจากับสถาบันการเงินต่างชาติหลายแห่ง มีทั้งกลุ่มที่เข้ามาลงทุนในไทยแล้วและรายใหม่ 
อย่างไรก็ตาม ธนาคารได้ตั้งเงื่อนไขว่า พันธมิตรที่จะเข้ามาจะต้องมีสัญชาติเอเชียที่มีวัฒนธรรมใกล้เคียงกัน และจะถือหุ้นได้ไม่เกิน 25% เพื่อคงอำนาจการบริหารไว้เหมือนเดิม แต่ผู้ถือหุ้นใหม่จะทำหน้าที่ในระดับกรรมการบริหารและเป็นตัวแทนของธนาคารในต่างประเทศ